ΟΔΗΓΙΕΣ ΣΧΕΤΙΚΑ ΜΕ ΤΗΝ ΚΑΤΑΤΑΞΗ ΤΩΝ ΑΝΑΠΛΗΡΩΤΩΝ ΣΕ ΜΙΣΘΟΛΟΓΙΚΑ ΚΛΙΜΑΚΙΑ

ΔΙΔΑΚΤΙΚΟ ΕΤΟΣ 2023-2024

Δικαιολογητικά αναγνώρισης προϋπηρεσίας για μισθολογική εξέλιξη

Για την αναγνώριση προϋπηρεσίας ο/η εκπαιδευτικός/ΕΕΠ/ΕΒΠ θα πρέπει να προσκομίσει:

α) Τα σχετικά ένσημα και φωτοτυπία αυτών (τα πρωτότυπα ένσημα επιστρέφονται στην/στον ενδιαφερόμενη/νο) ή βεβαιώσεις ασφαλιστικού φορέα που αποδεικνύουν ότι για το χρονικό διάστημα κατά το οποίο προσφέρθηκε η προϋπηρεσία ήταν ασφαλισμένος/η.

β) Υπεύθυνη Δήλωση ότι για την εν λόγω προϋπηρεσία δεν έλαβε σύνταξη, αποζημίωση ή άλλο βοήθημα αντί σύνταξης.

γ) Βεβαίωση από τον φορέα απασχόλησης όπου θα αναφέρονται: Οι αποφάσεις πρόσληψης και απόλυσης, η ιδιότητα με την οποία υπηρέτησαν, η σχέση εργασίας, το ωράριο εργασίας(πλήρες ή μειωμένο), το υποχρεωτικό πλήρες ωράριο (σε περίπτωση εργασίας με μειωμένο ωράριο και οι συνολικές ώρες εργασίας), η διάρκεια των προϋπηρεσιών αυτών.

δ) Βεβαίωση του φορέα απασχόλησης στην οποία θα αναφέρεται η νομική μορφή του φορέα απασχόλησης, καθώς και εάν υπάγεται στο πεδίο εφαρμογής της Παραγράφου 1 του Άρθρου 7 του Ν. 4354/2015. ( Οι περιπτώσεις γ) και δ) δύναται να αναφέρονται σε μία βεβαίωση)

Σύμφωνα με την παράγραφο 4 του άρθρου 11 του Ν.4354/2015: Ως προϋπηρεσία υπολογίζεται η υπηρεσία που προσφέρεται σε φορείς της παραγράφου 1 του άρθρου 7 (Δημόσιο, ΟΤΑ, ΝΠΔΔ ΝΠΙΔ και ΔΕΚΟ κεφ Α του Ν.3429/2005) των κρατών – μελών της Ευρωπαϊκής Ένωσης με σχέση εξάρτησης δημοσίου ή ιδιωτικού δικαίου, αορίστου ή ορισμένου χρόνου **(αποκλειομένων σε κάθε περίπτωση των** **συμβάσεων μίσθωσης έργου)**

**Το χρονικό διάστημα από 01-01-2016 έως 31-12-2017 δεν λαμβάνεται υπόψη για μισθολογική εξέλιξη, καθώς ισχύει η αναστολή για όλους τους υπαλλήλους.**

**Κατάργηση της διαδικασίας εκ νέου προσκόμισης δικαιολογητικών εγγράφων αναφορικά με τον χρόνο υπηρεσίας των προσωρινών αναπληρωτών και ωρομίσθιων εκπαιδευτικών/ΕΕΠ/ΕΒΠ.** Ο χρόνος υπηρεσίας που καταχωρίζεται στο Ολοκληρωμένο Πληροφοριακό Σύστημα Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (ΟΠΣΥΔ) του Υπουργείου Παιδείας και Θρησκευμάτων λαμβάνεται υπόψη στη μισθολογική εξέλιξη των προσωρινών αναπληρωτών και ωρομίσθιων εκπαιδευτικών, καθώς και των μελών Ειδικού Εκπαιδευτικού Προσωπικού (Ε.Ε.Π.) και Ειδικού Βοηθητικού Προσωπικού (Ε.Β.Π.), χωρίς να απαιτείται η εκ νέου προσκόμιση των σχετικών δικαιολογητικών εγγράφων. **Νόμος 4823 Άρθρο 180**

**Η αναγνώριση προϋπηρεσίας για μισθολογική εξέλιξη και αναγνώρισης της συνάφειας Μεταπτυχιακού/Διδακτορικού τίτλου πραγματοποιείται έπειτα από αίτηση των εκπαιδευτικών/εεπ/εβπ η** **οποία υποβάλλεται κατά την ημερομηνία ανάληψης υπηρεσίας. Οι αιτήσεις κατατίθενται στις σχολικές μονάδες που θα παρουσιαστούν οι εκπαιδευτικοί/εεπ/εβπ οι οποίες σφραγίζονται και πρωτοκολλούνται. Κατόπιν διαβιβάζονται αρμοδίως στη ΔΔΕ/ΠΔΕ. Οι όποιες οικονομικές μεταβολές, υπολογίζονται από την ημερομηνία υποβολής της σχετικής αίτησης και όλων των απαραίτητων δικαιολογητικών.**

**Α) ΑΙΤΗΣΗ ΑΝΑΓΝΩΡΙΣΗΣ ΠΡΟΫΠΗΡΕΣΙΑΣ** Οι εκπαιδευτικοί/ΕΕΠ/ΕΒΠ που θα υποβάλουν αίτηση αναγνώρισης προϋπηρεσίας θα εκτυπώσουν από τον ΟΠΣΥΔ την υπηρεσία εφόσον υπάρχει, ακολουθώντας τα παρακάτω βήματα : Φάκελος εκπαιδευτικού/ΕΕΠ/ΕΒΠ - μόρια προϋπηρεσίας (καρτέλα) - **πεδίο συνολική προϋπηρεσία** πάνω δεξιά (δεν απαιτείται η κατάθεση των βεβαιώσεων υπηρεσίας από τις ΔΔΕ) και θα την καταθέσουν μαζί με τα τυχόν υπόλοιπα δικαιολογητικά που έχουν από άλλους φορείς. Στην αίτηση θα δηλώνουν αριθμημένα όλα τα δικαιολογητικά και θα αναγράφουν τον αριθμό στο αντίστοιχο έγγραφο (Παράδειγμα 1. Βεβαίωση υπηρεσίας από τον ΟΠΣΥΔ, 2. Βεβαίωση υπηρεσίας από το ΔΙΕΚ Κιλκίς κ.ο.κ.) **Η αίτηση μαζί με τα σχετικά έγγραφα θα είναι σε διαφάνεια ξεχωριστά από άλλα δικαιολογητικά που ενδεχομένως θα ζητηθούν να κατατεθούν κατά την πρόσληψη**. **Η υπηρεσία θα εξετάσει τα έγγραφα που έχουν κατατεθεί και αναφέρονται στην αίτηση. Οι αιτήσεις των ΕΕΠ/ΕΒΠ σύμφωνα με το υπ’ αριθμ. 13606/28-08-2020 έγγραφο της ΠΔΕ Κεντρικής Μακεδονίας θα συγκεντρώνονται στη ΔΔΕ Ανατολικής Θεσ/νίκης και θα αποστέλλονται στην ΠΔΕ Κεντρικής Μακεδονίας, υπόψη του ΠΥΣΕΕΠ για περαιτέρω ενέργειες.**

**Β) ΑΙΤΗΣΗ ΑΝΑΓΝΩΡΙΣΗΣ ΣΥΝΑΦΕΙΑΣ ΜΕΤΑΠΤΥΧΙΑΚΟΥ/ΔΙΔΑΚΤΟΡΙΚΟΥ ΤΙΤΛΟΥ** Οι εκπαιδευτικοί/ΕΕΠ που θα υποβάλουν αίτηση αναγνώρισης ΜΤΣ θα καταθέσουν αντίγραφο του μεταπτυχιακού τίτλου και πιστοποιητικό αναλυτικής βαθμολογίας των μαθημάτων. Σε περίπτωση που εκκρεμεί η ορκωμοσία αρκεί η κατάθεση Πιστοποιητικού ολοκλήρωσης σπουδών που θα εμφανίζεται ο βαθμός του πτυχίου, η αναλυτική βαθμολογία των μαθημάτων, υπογεγραμμένο από τον **Καθηγητή** του προγράμματος μεταπτυχιακών σπουδών. Αν ο τίτλος έχει αποκτηθεί στην αλλοδαπή θα καταθέσουν τον τίτλο μεταφρασμένο, πιστοποιητικό αναλυτικής βαθμολογίας των μαθημάτων μεταφρασμένο και βεβαίωση αναγνώρισης ακαδημαϊκής ισοτιμίας από τον ΔΟΑΤΑΠ. Επισημαίνεται ότι, σύμφωνα με το τελευταίο εδάφιο του άρθρου 46, παρ. 2 του ν. 4485/2017 (114 Α΄), ο ενιαίος και αδιάσπαστος τίτλος σπουδών μεταπτυχιακού επιπέδου (integrated master) δεν επιφέρει μισθολογικές μεταβολές. Οι εκπαιδευτικοί/ΕΕΠ που θα υποβάλουν αίτηση αναγνώρισης Διδακτορικού θα καταθέσουν αντίγραφο του Διδακτορικού τίτλου. Σε περίπτωση που εκκρεμεί η ορκωμοσία αρκεί η κατάθεση πιστοποιητικού εκπόνησης διδακτορικής διατριβής που θα εμφανίζεται ο τίτλος της διδακτορικής διατριβής, η βαθμολογία και η ημερομηνία εκπόνησης. Αν ο τίτλος έχει αποκτηθεί στην αλλοδαπή θα καταθέσουν τον τίτλο μεταφρασμένο και βεβαίωση αναγνώρισης ακαδημαϊκής ισοτιμίας από τον ΔΟΑΤΑΠ. Η αίτηση μαζί με τα σχετικά έγγραφα θα είναι σε διαφάνεια ξεχωριστά από άλλα δικαιολογητικά που ενδεχομένως θα ζητηθούν να κατατεθούν κατά την πρόσληψη.

**Για την εύρυθμη λειτουργία της Διεύθυνσης, πρέπει να δοθεί ιδιαίτερη προσοχή στην συμπλήρωση και κατάθεση των προβλεπόμενων εντύπων των αιτήσεων που σας έχουν αποσταλεί ηλεκτρονικά, συνοδευόμενων από τα κατάλληλα προαναφερόμενα έγγραφα, ώστε να μην προκύψουν εκκρεμότητες και κατά συνέπεια καθυστερήσεις στην κατάταξη και χορήγηση μισθολογικού κλιμακίου.**

**ΔΔΕ ΑΝΑΤΟΛΙΚΗΣ ΘΕΣΣΑΛΟΝΙΚΗΣ**

**ΤΜΗΜΑ Γ’ ΠΡΟΣΩΠΙΚΟΥ - ΓΡΑΦΕΙΟ ΑΝΑΠΛΗΡΩΤΩΝ**

**ΤΗΛΕΦΩΝΟ 2310503733**